Bottmingen
Bobbmige, wo offiziell uf hochdütsch Bottmingen heisst, isch e politischi Gmeind im Bezirk Arlese im Kanton Basel-Landschaft.

Geographii 
Bobbmige lit im Leimedal, wo men em wägem Birsig, wo dört duurefliesst, au Birsigdal sait. S Dorf isch am Fuess vom Bruederholz uf 295 m ü.M.

Sini Nochbergmeinde si Riinech, Oberwil, Binnige und d Stadt Basel. Alli die Ortschafte sind ganz zu einere Sidlig zämegwachse, wo e Deil vo der Agglomerazioon vo Basel isch.

D Flechi vo dr Gmeind bedräit 299 Hektare, drvo si 52 Brozänt Siidligsflechi, 28 Brozänt Landwirtschaftsgebiet und 20 Brozänt Wald.

Wappe 
S Bobbmiger Wappe bestoht scho sit em Johr 1943. Es het zwei krüzti silbrigi Figuure uf eme rote Grund, ihri Bedütig cha me nit mit Sicherheit agää. Es isch s Siigel vom Basler Adelsgschlächt Schilling gsi, de ehemolige Bsitzer vom Bobbmiger Schloss.

Bevölkerig 
27 Brozänt vo de Iiwohner si römisch-katholisch und 36 Brozänt reformiert.

Dr Usländeradeil i dr Gmeind bedräit 19.3 Brozänt.

Politik 
D Gmeindipresidäntin isch d Mélanie Krapp (2017).

D Gmeindiversammlig drifft sich öbbe dreimol im Johr, im Juni, Oktober und Dezämber.

Verkehr 
Bobbmige isch vom öffentliche Verkehr guet erschlosse. So fahrt d Tramlinie 10 (Rodersdorf–Basel–Dornech) dur Bobbmige und verschiideni Buslinie in alli Richtige ergänze s Tramagebot (34: Bobbmige–Basel–Rieche; 60: Muttez–Bobbmige–Biel-Bänke; 37: Bobbmige–Bruederholzspital–Basel; 59: Ortsbus). Dodrgege isch dr näggscht Aschluss a d Autobahn relativ wiit ewäg (z Muttez resp. z Basel).

Sehnswürdigkeite 

 S Weiherschloss Bobbmige, wo zum erschte Mol imene Dokumänt vo anne 1363 erwähnt isch. Sit 1957 het’dinn e Restaurant, und s huus ghört em Kanton Basel-Landschaft.
 S Dorfmuseum

Literatur 
 
 Hans-Rudolf Heyer: Die Kunstdenkmäler des Kantons Basel-Landschaft. Band I: Der Bezirk Arlesheim, mit Kantonseinleitung. (= Kunstdenkmäler der Schweiz. Band 57). Hrsg. von der Gesellschaft für Schweizerische Kunstgeschichte GSK. Bern 1969, .

Weblink 

 Website vo dr Gmeind Bobbmige
 s Baudänkmol Weiherschloss Bobbmige

Fuessnote 

Ort (Kanton Basel-Landschaft)
Arlesheim (Bezirk)
Leimedaal